b'\n_START_ARTICLE_\nHVO Sarajevo\n_START_PARAGRAPH_\nHrvatsko vije\xc4\x87e obrane Sarajevo je osnovano kao politi\xc4\x8dki i vojni reprezent hrvatskog naroda u Sarajevu. Osnovano je 29. svibnja 1992. godine, a prva vojna zaokru\xc5\xbeena formacija (HVO brigada Kralj Tvrtko) nastaje 5. prosinca 1992. godine. Sarajevski HVO je bio povezan sa ostatkom HVO-a Herceg-Bosne. Krajem 1992. i po\xc4\x8detkom 1993. godine zahla\xc4\x91uju bo\xc5\xa1nja\xc4\x8dko-hrvatski odnosi i dolazi do krvavog sukoba. U samom Sarajevu ne dolazi do sukoba izme\xc4\x91u Bo\xc5\xa1njaka i Hrvata, ali se na sveop\xc4\x87e iznena\xc4\x91enje hrvatskih kadrova u Sarajevu, u studenom 1993. godine, prisilno se ukida HVO Sarajevo, a formira se Hrvatska brigada Kralj Tvrtko, prisilno u sastavu I. korpusa Armije BiH.\n_START_SECTION_\nUstrojavanje op\xc4\x87inskih sto\xc5\xbeera\n_START_PARAGRAPH_\nMe\xc4\x91u prvim aktivnostima novoosnovanog vije\xc4\x87a bilo je osnivanje op\xc4\x87inskih sto\xc5\xbeera. Tako je, primjerice, istog dana utemeljen HVO Novo Sarajevo. Za \xc4\x8delnika novosarajevskog HVO-a imenovan je Ante Jerkovi\xc4\x87._NEWLINE_Po\xc4\x8detni entuzijazam urodio je krupnim rezultatima, uslijedila je potpora hrvatskih institucija u gradu, crkvenih krugova, formirane su prate\xc4\x87e slu\xc5\xbebe ... Ipak, sredinom lipnja po\xc4\x8dinju problemi. Iz Glavnog sto\xc5\xbeera u Grudama sti\xc5\xbee odluka po kojoj je izabrano vodstvo nelegalno, a istom odlukom je za funkciju predsjednika imenovan Velimir Mari\xc4\x87, za zapovjednika Danko Uspor, za njegovog zamjenika Benjamin Govoru\xc5\xa1i\xc4\x87, a za na\xc4\x8delnika sto\xc5\xbeera Marinko Peji\xc4\x87._NEWLINE_Sadr\xc5\xbeaj odluke je izazvao razli\xc4\x8dite reakcije, a me\xc4\x91u prvim je bilo slanje izvje\xc5\xa1\xc4\x87a u Grude, u kojem su podastrti podatci o poduzetim aktivnostima i uspjesima u organiziranju vojne i civilne  strukture u blokiranom gradu. Iz Glavnog sto\xc5\xbeera ubrzo sti\xc5\xbee nova odluka kojom je poni\xc5\xa1tena prethodna i kojom je potvr\xc4\x91en  izbor \xc4\x8delnika tijekom sjednice odr\xc5\xbeane 29. svibnja 1992. godine na Stupu. Iako se mogao ste\xc4\x87i dojam da su formalno-pravno rije\xc5\xa1eni prijepori, uslijedio je iznena\xc4\x91uju\xc4\x87i obrat.  U Sarajevu se pojavljuje gospodin Velimir Mari\xc4\x87, prijeratni v.d. predsjednik GO HDZ-a Sarajevo, s novom odlukom Glavnog sto\xc5\xbeera HVO-a i Hrvatske zajednice Herceg-Bosne i Regionalnog sto\xc5\xbeera HVO-a Srednja Bosna u Vitezu, kojom je ukinuta odluka o ukidanju odluke kojom je poni\xc5\xa1tena odluka o potvr\xc4\x91ivanju izbora \xc4\x8delnika izabranih tijekom sjednice odr\xc5\xbeane 29. svibnja 1992. godine. Manja grupa na \xc4\x8delu s Marinkom Peji\xc4\x87em ne prihva\xc4\x87a prijedlog od nadle\xc5\xbenih organa Hrvatske zajednice Herceg-Bosne, ostaju pri svojem stajali\xc5\xa1tu i samovoljno po\xc4\x8dinju djelovati na podru\xc4\x8dju Novog Sarajeva, \xc4\x8cengi\xc4\x87 Vile, a na dijelovima op\xc4\x87ine Ilid\xc5\xbea, Stup, Doglodi, Azi\xc4\x87i, Otes, Bare, Pofali\xc4\x87i, Panini, djeluje HVO na \xc4\x8delu sa predsjednikom Velimirom Mari\xc4\x87em..\n_START_SECTION_\nNova odluka\n_START_PARAGRAPH_\nIstovremeno egzistiranje dva sto\xc5\xbeera (na Stupu i na \xc4\x8cengi\xc4\x87 Vili), potrajalo je tri mjeseca i znatno je usporilo ustrojavanje brigade s jasno definiranom zapovjednom strukturom, zonama odgovornosti i predstavljenim ciljevima. U me\xc4\x91uvremenu, obru\xc4\x8d oko grada se sve vi\xc5\xa1e stezao, brojka prijavljenih dragovoljaca popela se na blizu 1.600 ljudi, a me\xc4\x91usobne optu\xc5\xbebe na relaciji dva sto\xc5\xbeera nisu prestajale. _NEWLINE_Koncem srpnja u Sarajevo se iz Zagreba vra\xc4\x87a izaslanstvo Republike BiH, predvo\xc4\x91eno Alijom Izetbegovi\xc4\x87em, i donosi potpisani Sporazum o prijateljstvu izme\xc4\x91u dvije dr\xc5\xbeave. Potpisnik u ime Republike Hrvatske bio je Franjo Tu\xc4\x91man, a jednom odrednicom tog sporazuma predvi\xc4\x91eno je uklju\xc4\x8divanje vojnog dijela HVO-a u Oru\xc5\xbeane snage BiH i zajedni\xc4\x8dko zapovjedni\xc5\xa1tvo. _NEWLINE_Po\xc4\x8detkom rujna odr\xc5\xbean je sastanak u Grudama kojem su nazo\xc4\x8dili Marinko Peji\xc4\x87 i Jozo Planini\xc4\x87 ispred HVO-a Sarajevo (\xc4\x8cengi\xc4\x87 Vila), Velimir Mari\xc4\x87 i Danko Uspor ispred HVO-a Sarajevo (Stup) i predsjednik Hrvatske zajednice Herceg-Bosne Mate Boban.  Tom prigodom je donesena odluka o ustrojavanju jedinstvenog Gradskog sto\xc5\xbeera HVO-a Sarajevo (4. rujna 1992.), koju je potpisao Bruno Stoji\xc4\x87, predstojnik Odjela za obranu Hrvatske zajednice Herceg-Bosne, a kojom su sva prethodna imenovanja stavljena izvan snage. Po novoj odluci Velimir Mari\xc4\x87 je imenovan za predsjednika HVO-a Sarajevo, Marinko Peji\xc4\x87 za zapovjednika Gradskog sto\xc5\xbeera HVO-a Sarajevo, a Danko Uspor za dozapovjednika Gradskog sto\xc5\xbeera HVO-a Sarajevo._NEWLINE_U me\xc4\x91uvremenu dogodilo se nekoliko incidentnih situacija izme\xc4\x91u pripadnika HVO Stup i Armije RBiH, plja\xc4\x8dke skladi\xc5\xa1ta smje\xc5\xa1tenih na Stupu (Tvornica slatki\xc5\xa1a Zora, skladi\xc5\xa1te Fructala...), te upad srpskih snaga u naselje Doglodi pokraj Stupa i pad tog naselja (15. rujna 1992.) .\n_START_SECTION_\nStvaranje brigade Kralj Tvrtko i njezino daljnje djelovanje\n_START_PARAGRAPH_\nIako su formiranje zajedni\xc4\x8dkog sto\xc5\xbeera toplo pozdravile sve hrvatske strukture u gradu, pro\xc4\x87i \xc4\x87e jo\xc5\xa1 neko vrijeme do kona\xc4\x8dnog uvezivanja op\xc4\x87inskih HVO-a u brigadu, tako da se o zaokru\xc5\xbeenoj vojnoj formaciji mo\xc5\xbee govoriti od 5. prosinca 1992. godine. Brigada je nazvana HVO brigada Kralj Tvrtko po prvom bosanskom kralju Tvrtku Kotromani\xc4\x87u. U sastav brigade su u\xc5\xa1le sljede\xc4\x87e bojne: Prva bojna Stup-Ilid\xc5\xbea, Druga bojna HVO Novi grad, Tre\xc4\x87a bojna HVO Sarajevo i \xc4\x8cetvrta bojna HVO Centar-Stari grad. Sarajevski HVO tj. Brigada Kralj Tvrtko je imala vi\xc5\xa1e od 5000 pripadnika i dala je velik doprinos obrani napa\xc4\x87enog Sarajeva, a 80-ak pripadnika brigade polo\xc5\xbeilo je svoje \xc5\xbeivote za slobodu Sarajeva. Brigada je sudjelovala u nekoliko bitaka: u Pofali\xc4\x87koj bitci, u bitci za Otes, Hrasno brdo, Stup, Elektrotehni\xc4\x8dku \xc5\xa1kolu i Dobrinju, a tako\xc4\x91er je dr\xc5\xbeala liniju u sklopu obrane Sarajeva. Krajem 1992. i po\xc4\x8detkom 1993. godine zahla\xc4\x91uju bo\xc5\xa1nja\xc4\x8dko-hrvatski odnosi i dolazi do krvavog sukoba u dolini Neretve, te u dolini La\xc5\xa1ve i Srednjoj Bosni. U Sarajevu ne dolazi do sukoba izme\xc4\x91u Hrvata i Bo\xc5\xa1njaka, ali se Sarajevski HVO prisilno ukida. Bojovnici HVO-a bivaju zarobljeni od pripadnika muslimanske Armije BiH, te sprovedeni u bivsu kasarnu "Viktor Bubanj", koja je pretvorena u zatvor. Zapovjedni\xc5\xa1tvo I. korpusa muslimanske Armije BiH, na sveop\xc4\x87e iznena\xc4\x91enje hrvatskih kadrova u Sarajevu, u studenom 1993. godine, priop\xc4\x87ilo je odluku o ukidanju Sto\xc5\xbeera HVO-a Sarajevo i formiranju Hrvatske brigade Kralj Tvrtko, u sastavu tog korpusa Armije BiH.\n_START_SECTION_\nUdruga umirovljenika i demobiliziranih branitelja HVO-a Sarajevo\n_START_PARAGRAPH_\nU Sarajevu danas postoji Udruga umirovljenika i demobiliziranih branitelja HVO-a Sarajevo. Udruga je osnovana 2007. godine i trenutno ima oko 700 \xc4\x8dlanova, a prema rije\xc4\x8dima predsjednika Markovi\xc4\x87a, taj broj svakodnevno raste. Predsjednik udruge Zdenko Markovi\xc4\x87 isti\xc4\x8de da udrugu \xc5\xbeupanijski ministar za bora\xc4\x8dka pitanja, Hajrudin Ibrahimovi\xc4\x87, apsolutno uva\xc5\xbeava te vjeruje da \xc4\x87e pripadnici HVO-a uskoro po\xc4\x8deti dobivati nepovratna financijska sredstva za ugro\xc5\xbeene branitelje, stipendije za djecu, pa i stanove. U listopadu 2008., zahvaljuju\xc4\x87i agilnim du\xc5\xbenosnicima udruge, iz tiska je iza\xc5\xa1ao prvi broj mjese\xc4\x8dnika Rije\xc4\x8d, biltena koji ima ambiciju, kako je istaknuto u uvodniku prvog broja, popuniti medijsku prazninu nastalu nakon ga\xc5\xa1enja nekoliko tiskovina na hrvatskom jeziku u Sarajevu. Osim toga, aktivnosti \xc4\x8dlanstva su usmjerene na podizanje spomen plo\xc4\x8de poginulim braniteljima, te kapele u sarajevskom naselju Otes .'